ΚΑΝΟΝΙΣΜΌΣ (ΕΕ) αριθ. 716/2011 ΤΟΥ ΣΥΜΒΟΥΛΊΟΥ της 19ης Ιουλίου 2011 για τον καθορισμό των αλιευτικών δυνατοτήτων για τον γαύρο στον Βισκαϊκό Κόλπο για την αλιευτική περίοδο 2011/2012 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το Συμβούλιο είναι αρμόδιο να καθορίζει τα συνολικά επιτρεπόμενα αλιεύματα (TAC) για κάθε τύπο αλιείας ή ομάδα τύπων αλιείας. Οι αλιευτικές δυνατότητες θα πρέπει να κατανέμονται μεταξύ κρατών μελών κατά τρόπο ώστε να διασφαλίζεται η σχετική σταθερότητα των αλιευτικών δραστηριοτήτων εκάστου κράτους μέλους για όλα τα αποθέματα ή ομάδες αποθεμάτων, λαμβάνοντας δεόντως υπόψη τους στόχους της κοινής αλιευτικής πολιτικής, όπως ορίζονται στον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1). (2) Για τους σκοπούς της κατάλληλης διαχείρισης των αποθεμάτων και της απλούστευσης, ενδείκνυται να ορισθούν τα TAC και οι ποσοστώσεις των κρατών μελών για το απόθεμα γαύρου στον Βισκαϊκό Κόλπο (υποπεριοχή ICES VIII) μάλλον για ετήσια περίοδο διαχείρισης που διαρκεί από την 1η Ιουλίου έως τις 30 Ιουνίου του επόμενου έτους παρά για περίοδο διαχείρισης ημερολογιακού έτους. (3) Ο κανονισμός (ΕΕ) αριθ. 57/2011 του Συμβουλίου (2) καθορίζει τις αλιευτικές δυνατότητες για ορισμένα αποθέματα ιχθύων το 2011, με εξαίρεση τον γαύρο στον Βισκαϊκό Κόλπο. (4) Τα TAC για τον γαύρο στον Βισκαϊκό Κόλπο, για την αλιευτική περίοδο 2011/2012,θα πρέπει να καθορισθούν με βάση τις διαθέσιμες επιστημονικές γνωμοδοτήσεις και λαμβανομένων υπόψη των βιολογικών και κοινωνικοοικονομικών πτυχών, με παράλληλη εξασφάλιση της δίκαιης μεταχείρισης μεταξύ των αλιευτικών κλάδων. (5) Προκειμένου να καταρτισθεί πολυετές σχέδιο για το απόθεμα γαύρου στον Βισκαϊκό Κόλπο που θα καλύπτει την αλιευτική περίοδο και θα θεσπίζει τον κανόνα ελέγχου αλίευσης που εφαρμόζεται για τον καθορισμό των αλιευτικών δυνατοτήτων, στις 29 Ιουλίου 2009, η Επιτροπή υπέβαλε πρόταση κανονισμού περί θέσπισης μακροπρόθεσμου σχεδίου για το απόθεμα γαύρου στον Βισκαϊκό Κόλπο και για τις αλιευτικές δραστηριότητες εκμετάλλευσης του εν λόγω αποθέματος. Έχοντας υπόψη την εν λόγω πρόταση της Επιτροπής και υπολογίζοντας ότι η εκτίμηση αντικτύπου στην οποία βασίζεται η πρόταση παρείχε την πιο πρόσφατη αξιολόγηση του αντικτύπου των αποφάσεων σχετικά με τις αλιευτικές δυνατότητες για το απόθεμα γαύρου στον Βισκαϊκό Κόλπο, ενδείκνυται να ορισθεί TAC για το εν λόγω απόθεμα γαύρου, αναλόγως. Η γνωμοδότηση της ΕΤΟΕΑ στις 15 Ιουλίου 2011 εκτιμούσε ότι η βιομάζα του αποθέματος ανερχόταν σε 98 450 τόνους περίπου. Συνεπώς, το TAC για την αλιευτική περίοδο από 1ης Ιουλίου 2011 έως τις 30 Ιουνίου 2012 θα πρέπει να καθορισθεί στους 29 700 τόνους. (6) Ενόψει του συγκεκριμένου πεδίου και τον χρόνου εφαρμογής των αλιευτικών δυνατοτήτων για τον γαύρο, ενδείκνυται να καθορισθούν οι εν λόγω αλιευτικές δυνατότητες με χωριστό κανονισμό. Ωστόσο, η αλιευτική δραστηριότητα θα πρέπει να συνεχίσει να υπόκειται στις γενικές διατάξεις του κανονισμού (ΕΕ) αριθ. 57/2011 όσον αφορά τους όρους χρησιμοποίησης ποσοστώσεων. (7) Σύμφωνα με το άρθρο 2 του κανονισμού (ΕΚ) αριθ. 847/96 του Συμβουλίου, της 6ης Μαΐου 1996, που αφορά τη θέσπιση συμπληρωματικών όρων για την ετήσια διαχείριση των TAC και των ποσοστώσεων (3), είναι αναγκαίο να προσδιορισθεί ο βαθμός στον οποίο το απόθεμα γαύρου στον Βισκαϊκό Κόλπο υπόκειται στα μέτρα που καθορίζονται στον κανονισμό αυτό. (8) Λαμβάνοντας υπόψη την έναρξη της αλιευτικής περιόδου για το 2011/2012 και για τον σκοπό της ετήσιας κοινοποίησης των αλιευμάτων, ο παρών κανονισμός θα πρέπει να τεθεί σε ισχύ αμέσως και να εφαρμοσθεί από την 1η Ιουλίου 2011, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αλιευτικές δυνατότητες για τον γαύρο στον Βισκαϊκό Κόλπο 1. Τα συνολικά επιτρεπόμενα αλιεύματα (TAC) και η κατανομή τους μεταξύ των κρατών μελών για την αλιευτική περίοδο από την 1η Ιουλίου 2011 μέχρι τις 30 Ιουνίου 2012 για το απόθεμα γαύρου στην υποπεριοχή ICES VIII, όπως ορίζονται στον κανονισμό (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου (4), έχουν ως εξής (σε μετρικούς τόνους ζωντανού βάρους): Είδος : Γαύρος Engraulis encrasicolus Ζώνη ICES : VIII (ANE/08.) Ισπανία 26 730 Αναλυτικό TAC Γαλλία 2 970 EE 29 700 TAC 29 700 2. Η κατανομή των αλιευτικών δυνατοτήτων, όπως καθορίζονται στην παράγραφο 1, και η χρήση τους, υπόκεινται στους όρους που ορίζονται στα άρθρα 9, 12 και 14 του κανονισμού (ΕΕ) αριθ. 57/2011. 3. Το απόθεμα που αναφέρεται στην παράγραφο 1 θεωρείται ότι υπάγεται σε αναλυτικό TAC για τον σκοπό του κανονισμού (ΕΚ) αριθ. 847/96. Εφαρμόζονται το άρθρο 3 παράγραφοι 2 και 3 και το άρθρο 4 του εν λόγω κανονισμού. Άρθρο 2 Έναρξη ισχύος Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Ιουλίου 2011.

[Source: multi_eurlex | Tokens: 4537]